Haska Meyna masjidi portlashi. Haska Meyna masjidi portlashi (Afgʻoniston Islom Amirligi (2021-yilgacha Afgʻoniston islom respublikasi) Nangarhor viloyati, Haska Meyna tumani) 2019-yilning 18-oktyabr kuni sodir etilib, portlash natijasida masjidda kamida 73 nafar namozxon halok boʻlgan. Hujum oqibatida yana oʻnlab kishilar turli darajada jarohatlangan. Biroq hech qaysi guruh ushbu voqeaga nisbatan javobgarlikni oʻz zimmasiga olmagan. Hujum. Haska Meyna tumanidagi Javdara qishlogʻida joylashgan Haska Meyna masjidida oʻqiladigan juma namozi vaqtida bomba portlashi sodir boʻlgan. Oʻsha paytda masjidga juma namozida ishtirok etish uchun yuzlab odamlar tashrif buyurgan. Bomba portlashi natijasida 72 kishi halok boʻlgan, kamida 36 kishi turli darajada jarohat olgan. Portlash masjid tomining qulab tushishiga sabab boʻlgan, shu sababli koʻplab jasadlar vayronalar ostida qolib ketgan. The New York Times gazetasining xabar berishicha, portlash erkaklar namozi vaqtida masjidga kirib, portlovchi moddalarni portlatgan xudkush terrorchi tomonidan sodir etilgan. Portlash qurbonlari orasida qishloqdagi yagona shifokor Muhammad Aref va uning bir necha oila aʼzolari, shuningdek, 23 nafar oʻsmir va bolalar ham boʻlgan. Bundan tashqari hujum oqibatida ikki oʻqituvchi halok boʻlgan. Mas’uliyat. Uyushtirilgan ushbu hujum uchun javobgarlikni hech qaysi guruh oʻz zimmasiga olmaydi. Tolibon masjidning portlashi va qulashiga hukumatning minomyot hujumi sabab boʻlganini daʼvo qilgan holda ushbu ayblovni rad etgan.